Onnie wat glo verkrag deel Bybelversies kwistig | Netwerk24
Deur Meghan Lawrence 28 Februarie 2020 13:21
Dié onderwyser van 'n Katolieke skool op 'n groot dorp in die Wes-Kaap verskyn in Maart op twee aanklagte van verkragting in die hof nadat hy reeds Donderdag vlugtig in die landdroshof op dié dorp verskyn het. Hy bly intussen in aanhouding.
Kapt. Tobela Dyasi, polisiewoordvoerder, het by navraag bevestig dat die onderwyser die meisie na bewering twee keer verkrag het.
Dié onderwyser, wie se naam aan Netwerk24 bekend is, het die leerling na bewering onder meer op 12 Februarie in 'n klaskamer van die skool verkrag. Die dorp se naam word weerhou om die leerling se identiteit te beskerm.
Nadat die polisie se eenheid vir gesinsgeweld die beweerde voorval ondersoek het, is die onderwyser op 19 Februarie in hegtenis geneem.
Die skool se beheerliggaam, wat die onderwyser in 2019 aangestel het, het ook nadat die beweerde voorval aan die lig gekom het, sy kontrak summier opgeskort.
Die onderwyser se Facebook-profiel, wat sedert sy inhegtenisneming onaktief is, wemel van geloofsboodskappe.
Van die boodskappe bemoedig mense dat selfs as iemand jou soms verraai, dit alles deel is van God se plan.
Hy het klaarblyklik ook van die Bybelvers Johannes 3:16 gehou wat lui hoe lief God die wêreld gehad het en dat Hy Sy enigste seun vir die wêreld gestuur het.
Hy het ook sy Facebook-vriende aangemoedig om nooit toe te laat dat mense oor hulle loop of hul karakter vernietig nie.
Die betrokke skool behoort aan die Katolieke Kerk maar word deur die Wes-Kaapse onderwysdepartement (WKOD) bestuur.
Bronagh Hammond, kommunikasiehoof van die WKOD, het nadat die beweerde verkragting aan die lig gekom het, gesê die aantygings is "verskriklik kommerwekkend en verontrustend". Sy sê die leerling kry berading.
Vader John Atkinson, administrateur van die bisdom waaronder die betrokke skool val, sê hulle was geskok om die beweringe teen die onderwyser te hoor.
Die betrokke landdroshof sê die verdagte verskyn op 24 Maart in die hof wanneer hy aansoek om borgtog sal doen.
Eric Ntabazalila, woordvoerder van die nasionale vervolgingsgesag in die Wes-Kaap, sê die staat sal borgtog teenstaan.